กฎกระทรวงกฎกระทรวงว่าด้วยคณะที่ปรึกษาโครงการจัดรูปที่ดินพ.ศ. ๒๕๕๒[๑] อาศัยอำนาจตามความในมาตรา๔ และมาตรา ๕๒ วรรคห้าและวรรคหก แห่งพระราชบัญญัติจัดรูปที่ดินเพื่อพัฒนาพื้นที่พ.ศ. ๒๕๔๗อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา๒๙ ประกอบกับมาตรา ๓๓ ของมาตรา ๔๑ และมาตรา ๔๒ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ข้อ ๑ให้คณะที่ปรึกษาโครงการจัดรูปที่ดิน มีจำนวนดังต่อไปนี้(๑)ผู้แทนคณะกรรมการส่วนจังหวัด ซึ่งคณะกรรมการส่วนจังหวัดแต่งตั้งไม่เกินสามคน(๒)เจ้าของที่ดินมาจากการเลือกตั้งจากเจ้าของที่ดินด้วยกันเองไม่น้อยกว่าสองคนแต่ไม่เกินหกคน(๓)ผู้ทรงคุณวุฒิซึ่งคณะกรรมการส่วนจังหวัดแต่งตั้ง ไม่น้อยกว่าสองคนแต่ไม่เกินสี่คนที่ปรึกษาโครงการจัดรูปที่ดินตาม(๒) และ (๓)ในแต่ละโครงการจะมีจำนวนเท่าใดให้เป็นไปตามที่ผู้ดำเนินโครงการจัดรูปที่ดินกำหนด ทั้งนี้ โดยให้คำนึงถึงขนาดของโครงการข้อ ๒ให้ผู้ดำเนินโครงการจัดรูปที่ดินจัดให้มีการเลือกตั้งที่ปรึกษาโครงการจัดรูปที่ดินตามข้อ๑ (๒) ณ วัน เวลา และสถานที่ที่ได้ประกาศกำหนดไว้การประชุมตามวรรคหนึ่งต้องมีเจ้าของที่ดินมาประชุมไม่น้อยกว่ากึ่งหนึ่งของจำนวนเจ้าของที่ดินทั้งหมดและเป็นเจ้าของที่ดินที่มีเนื้อที่ทั้งหมดรวมกันไม่น้อยกว่ากึ่งหนึ่งของที่ดินทั้งหมดในโครงการจัดรูปที่ดินจึงจะเป็นองค์ประชุมในกรณีต้องเลื่อนการประชุมเพราะไม่ครบองค์ประชุมให้นัดประชุมอีกภายในสิบห้าวัน นับจากวันนัดประชุมครั้งก่อนและในการประชุมครั้งหลังนี้มิให้นำความในวรรคสองมาใช้บังคับกับการนับองค์ประชุมให้เจ้าของที่ดินคนหนึ่งมีเสียงหนึ่งในการลงคะแนนและให้ใช้วิธีออกเสียงลงคะแนนโดยตรงและลับในกรณีที่มีปัญหาในทางปฏิบัติเกี่ยวกับการเลือกตั้งที่ปรึกษาโครงการจัดรูปที่ดินตามวรรคหนึ่งให้เสนอคณะกรรมการส่วนจังหวัดพิจารณาข้อ ๓เมื่อได้ที่ปรึกษาโครงการจัดรูปที่ดินครบจำนวนตามข้อ ๑ แล้วให้ประชุมเลือกที่ปรึกษาคนหนึ่งเป็นประธานที่ปรึกษาและเลือกอีกคนหนึ่งเป็นเลขานุการข้อ ๔ให้ที่ปรึกษาโครงการจัดรูปที่ดินมีวาระการดำรงตำแหน่งคราวละสามปีนับแต่วันที่เริ่มปฏิบัติหน้าที่ และอาจได้รับแต่งตั้งหรือเลือกตั้งอีกได้แต่จะดำรงตำแหน่งติดต่อกันเกินสองวาระไม่ได้ข้อ ๕ในกรณีที่ที่ปรึกษาโครงการจัดรูปที่ดินพ้นจากตำแหน่งก่อนครบวาระให้ดำเนินการแต่งตั้งหรือเลือกตั้งแทนตำแหน่งที่ว่างภายในสามสิบวันนับแต่วันที่ตำแหน่งดังกล่าวว่างลงเว้นแต่วาระของที่ปรึกษาโครงการจัดรูปที่ดินเหลือไม่ถึงเก้าสิบวันจะไม่ดำเนินการก็ได้ให้นำข้อ ๒ มาใช้บังคับกับการเลือกตั้งที่ปรึกษาโครงการจัดรูปที่ดินแทนตำแหน่งที่ว่างลงตามวรรคหนึ่งโดยอนุโลมให้ผู้ซึ่งได้รับแต่งตั้งหรือเลือกตั้งให้ดำรงตำแหน่งแทนอยู่ในตำแหน่งเท่ากับวาระที่เหลืออยู่ของผู้ซึ่งตนแทนข้อ ๖การประชุมคณะที่ปรึกษาโครงการจัดรูปที่ดิน ต้องมีที่ปรึกษาโครงการจัดรูปที่ดินมาประชุมไม่น้อยกว่ากึ่งหนึ่งของจำนวนที่ปรึกษาทั้งหมดจึงจะเป็นองค์ประชุมการวินิจฉัยชี้ขาดของที่ประชุมให้ถือเสียงข้างมากที่ปรึกษาโครงการจัดรูปที่ดินคนหนึ่งให้มีเสียงหนึ่งในการลงคะแนนถ้าคะแนนเสียงเท่ากันให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาดข้อ ๗ให้ประธานที่ปรึกษาโครงการจัดรูปที่ดินได้รับค่าตอบแทนเป็นเบี้ยประชุมรายครั้งในอัตราครั้งละหนึ่งพันสองร้อยห้าสิบบาทให้ที่ปรึกษาโครงการจัดรูปที่ดินได้รับค่าตอบแทนเป็นเบี้ยประชุมรายครั้งในอัตราครั้งละหนึ่งพันบาท ในกรณีที่ที่ปรึกษาโครงการจัดรูปที่ดินทำหน้าที่ประธานในที่ประชุมในการประชุมครั้งใดให้มีสิทธิได้รับค่าตอบแทนในการประชุมครั้งนั้นในอัตราเดียวกับที่ประธานที่ปรึกษาโครงการจัดรูปที่ดินได้รับข้อ ๘ให้ผู้ดำเนินโครงการจัดรูปที่ดินมีหน้าที่กำกับดูแลและรับผิดชอบงานด้านธุรการของคณะที่ปรึกษาโครงการจัดรูปที่ดินให้ไว้ ณ วันที่ ๑๘มีนาคม พ.ศ. ๒๕๕๒ชวรัตน์ ชาญวีรกูลรัฐมนตรีว่าการกระทรวงมหาดไทยหมายเหตุ :-เหตุผลในการประกาศใช้กฎกระทรวงฉบับนี้ คือ โดยที่มาตรา ๕๒ วรรคห้าแห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗ บัญญัติว่าจำนวนที่ปรึกษา วิธีการเลือกตั้ง วาระการดำรงตำแหน่ง การเลือกตั้งซ่อม องค์ประชุมและวิธีการดำเนินงาน ให้เป็นไปตามหลักเกณฑ์และวิธีการที่กำหนดในกฎกระทรวง และมาตรา๕๒ วรรคหก แห่งพระราชบัญญัติดังกล่าว บัญญัติว่าให้คณะที่ปรึกษาโครงการจัดรูปที่ดินได้รับค่าตอบแทนจากผู้ดำเนินโครงการจัดรูปที่ดินตามอัตราที่กำหนดในกฎกระทรวง จึงจำเป็นต้องออกกฎกระทรวงนี้ปริยานุช/ผู้จัดทำ๓๐ มีนาคม ๒๕๕๒ฐิติพร/ปรับปรุง๑๐ เมษายน ๒๕๕๖วิชพงษ์/ตรวจ๑๙ เมษายน ๒๕๕๖[๑] ราชกิจจานุเบกษาเล่ม ๑๒๖/ตอนที่ ๑๘ ก/หน้า ๑๔/๒๗ มีนาคม ๒๕๕๒